НЧ „ ПРОСВЕТА 1898 – СТРАХИЛОВО”

**СЕЛО СТРАХИЛОВО**

**ДОКЛАД – ОТЧЕТ НА ЧИТАЛИЩЕТО ЗА ПЕРИОДА**

**01.01.2023 – 31.12.2023г.**

**Въведение**

 Уважаеми дами и господа,

Според устава и ЗНЧ до 31.03. се провеждат отчетните събрания на читалищата и се дават насоки за развитието на читалищната дейност за следващата година.

Съвременното читалище е наследник на българската самодейност през периода на Възраждането. Целта му е била една – съхраняване на традиционните български ценности и добродетели. Там е създадено мястото на просвещение, което и до днес е така. Българинът винаги се е стремял към знание, съзнавайки, че е наследник на братята Кирил и Методий. Той винаги е търсил книгата като врата към света. И една от важните първи задачи на читалищата е била библиотечното дело и неговото обогатяване.

 Читалището е сърцето на селото и местната общност, то е единственият създател на културен живот. Там е мястото, където се поддържат живи българските традиции, мястото в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината. В тези храмове на просвета и култура е изградена духовната същност на нашия народ.

 Един от тези самобитни културни институции е НЧ „Просвета 1898 – Страхилово” с основна задача да работи изцяло в обществена полза за просперитета и културното издигане на селото и да изпълнява държавни и общински дейности в областта на културата.

 Дейността на читалището през 2023 година бе посветена както за реализиране на целите и поддържане облика му на устойчива културно – просветна организация, така и да продължи да бъде притегателен център за Страхиловското население.

ОРГАНИЗАЦИОННА ДЕЙНОСТ

 Читалището има 57 действителни члена. Органите на управление са НАСТОЯТЕЛСТВО и ПРОВЕРИТЕЛНА КОМИСИЯ.

Състав на чилищното настоятелство :

1. Милен Михов – председател
2. Кера Костова – член
3. Нели Илиева – член
4. Иванка Караиванова – член
5. Тодор Милков – член

Милена Минчева – секретар

Проверителна комисия:

1. Кина Ганева – председател
2. Дочка Игнатова – член
3. Йорданка Андреева – член

През 2023 г. дейността на Настоятелството е организирана в изпълнение на план – програмата за развитие на читалищната дейност, разработена въз основа на чл.26, ал.2 от ЗНЧ,Културният календар на читалището и Културният на Община Полски Тръмбеш. Проведени са 4 заседания на читалищното настоятелство, на които са обсъдени въпроси касаещи читалищна, библиотечна, финансово-стопанска, художествено-творческа дейност и други текущи задачи.

Необходимите отчети и справки се представят в срок до Община П. Тръмбеш, Министерство на Културата, РЕКИЦ – В. Търново, НСИ – В.Търново,ТД – Инспекция по труда гр. В. Търново, „Глобални библиотеки-България” гр. София, Районна служба „Пожарна безопасност и защита на населението”гр. П.Тръмбеш, Агенция по вписванията гр. В.Търново, НАП гр. В. Търново, Регионална библиотека „П.Р.Славейков” гр. В. Търново, ДАНС и други институции.

КУЛТУРНО – ПРОСВЕТНА ДЕЙНОСТ

Началото поставихме с направата на кът за 175 години от рождението на Христо Ботев. Припомнихме си творчеството му. Отбелязахме Международния ден на думата „благодаря”Казахме благодаря на близки, приятели, колеги, както на всеки,който е направил нашия ден по-добър и ние накарал да се усмихваме. Думата „ благодаря” трябва да се чува често.Чествахме денят на родилната помощ и майчинството, който всички знаем като „Бабин ден”.Празникът отпразнувахме заедно с д-р Борисова, д-р Цанев и много жени от селото.На този ден засвидетелствуваме почит и уважение към жените,които са бабували. Ритуалът „поливане” на бабата бе пресъздаден от групата за народни обичаи към читалището.. Всяка жена която има дете полива на бабата и я дарява, за да са здрави децата. От своя страна тя ги закичва с китка здравец и червен конец и ги благославя.Празник в читалището организиран от Кметство и Читалище.02.02.2023г.Петльов ден/по стар стил/-ден на мъжката рожба. Да са здрави и щастливи всички мъжки рожби! Световният ден за борба с рака на 04.02.2023г.-беседа по темата.По стар български обичай бе отпразнуван и празника на лозаря и виното „Трифон Зарезан”на 14.02.2023г., заедно с Пенсионерски Клуб „Детелина”. Възпроизведен беше обичая за зарязване на лозите. За цар на празника бе избран кметът на селото ни г-н Николай Димитров.Отбелязахме 150 години от обесването на Васил Иванов Кунчев – Левски на 18.02.2023г. Припомнихме си и много моменти от живота на Апостола и неговите мисли актуални и до днес.

19.02.2023г. Местни заговезни-Беседа за традициите и обичаите на този ден.

Всички самодейки бяха поздравени за деня на самодееца – 1 март. Гордеем се с тях и не пропускаме да популяризираме техните успехи навсякъде, а те пък разнасят славата на читалището и селото. Хората, които не жалят време и сили, за да работят за съхранението на българските традиции и култура. По повод българския празник Баба Марта всички самодейки бяха закичени с мартеници за здраве, дълголетие и късмет, изработени от сръчните ръце на работещите в читалището. Направихме великолепно мартенско дърво. 3 март отбелязахме със самодейците.Тържество по-случай международния ден на жената 8 март и настъпващата пролет, организирахме с Кметство Страхилово като празник за всички жени от селото. Отправени бяха поздравления чрез песни и стихове към присъстващите от читалищните самодейци.Организаторите се постараха 60-те дами присъствали на празника да се почувстват специални! Направихме изложба изработена от сръчните ръце на Страхиловските жени.

22.03.2023г. „Пролет моя, моя бяла пролет”- съвместна инициатива на Читалище, Кметство и Пенсионерски Клуб с. Страхилово,събра желаещи да отбележат празника в Читалището с много музика, песни и танци.

21.03.2023г.Международен ден на приказката-четохме приказки с деца читатели на библиотеката.

02.04.2023г.Международен ден на детската книга-направихме витрина с книги от известни детски писатели.

07.04.2023г. Световен ден на здравето-поздравителни картички за д-р Борисова и д-р Цанев.

08.04-2023г. Лазаров ден в с. Страхилово-Лазарки обикалят селото, както традицията повелява. За Велик ден деца участваха в онлайн конкурси. НЧ „ Просвета -1894” с. Водица конкурс „Велик ден иде” в категория „ картичка” участваха – 2 деца. Категория „ рисунка”- 4 деца. НЧ „ Никола Й. Вапцаров-1926” с. Пет Могили общ Н. Загора конкурс „ Шарени яйца”- 3-ма участника. НЧ „Пробуда – 1922” гр. Опака, общ. Попово конкурс „Да посрещнем Великден”- 3 участника. НЧ „Развитие-1906” село Буховци, общ. Търговище- 3 участника. НЧ „ Възраждане 1928”,село Искрец общ Своге-1 участник. НЧ „Васил Левски-1932” с. Новоселяне, общ. Бобов дол участие в Трети Национален Великденски онлайн конкурс „Шарен Великден”със снимки-2 участника. НЧ „Съзнание 1873” Брестовица обл. Пловдив-1 участник. Всички участници получиха грамота за отлично представяне, за първо и второ място, подкрепени с поощрителни награди. В читалището на Велики четвъртък боядисвахме яйца. Всяко дете отнесе в дома си шарено яйце, в което е вложило обич, а с него и необходимото слънчево настроение за предстоящите Великденски празници.

22.04.2023г. Международен ден на земята „Да опазим земята и природата”-разговор с деца и почистване около читалището.

23.04.2023г.Международен ден на книгата и авторското право. Нови книги от Община П. Тръмбеш допълниха библиотечния фонд. По повод 11 май-професионалния празник на българския библиотекар децата бяха запознати с начина на подреждане на томовете литература. Честит ден на светите братя Кирил и Методий! Денят на детето отбелязахме с Викторина. Децата участваха в Общинския празник. 02.06.2023г. – Отбелязват се 147 год. от подвига на Ботевата чета!На 22 юни е ден на българския фолклор. Честит празник на ЖФГ „Северняшка китка” Празник, особено необходим за запазване на народната традиция,самобитност и родолюбие. На Еньов ден брахме билки и пихме чай. И тази година както повелява традицията сплетохме венец от 77 билки и половина.Цветната арка поставихме в центъра на селото и който желае да мине под нея за здраве. На 24 юни участвахме във втори ФФ „ОТ ИЗВОРА НА СЕВЕРА” гр. Пордим. Златен медал за Фолклорната Група и златен медал за нашата ръководителка Кера Костова. На 25 юни участвахме в СЕДЕМНАДЕСЕТИ НАЦИОНАЛЕН ПЕТРОПАВЛОВСКИ СЪБОР „ХОРО СЕ ВИЕ КРАЙ МАНАСТИРА”гр. Лясковец. От там се завърнахме с Благодарствен адрес.На 1 юли участвахме в ОСЕМНАДЕСЕТИ НАЦИОНАЛЕН СЪБОР-НАДПЯВАНЕ „АВЛИГА ПЕЕ” с. Обединение. За групата първо място и първо място за Кера Костова.На 25 юни участвахме и в празника „СРЕД СЕЛОТО НА МЕГДАНА ЗА ЕНЬОВДЕН” в село Климентово. На 5 август участвахме в ЕДИНАДЕСЕТИ ФОЛКЛОРЕН ФЕСТИВАЛ „ФОЛКЛОРЕН ИЗВОР”с. Царевец. В конкурсната програма за групата и за Кера Костова златни медали. На 19 август за шеста година думата царевица се е превърнала в определение за празник, напоен с уханието на вкусен булгур. Празникът направихме заедно НЧ „Просвета 1898-Страхилово”и Кметство Страхилово подкрепен от Община Полски Тръмбеш. Във фурор с над 400 самодейци се превърна тазгодишния празник. Журито бе също с авторитетен състав от Кмета на град Свищов г-н Генчо Генчев. Г-жа Юлия Цанкова – редактор и водещ на фолклорни предавания по БНР. Г-н Росен Маринов-директор дирекция Култура и Културно наследство в гр. Свищов. Всички участници и гости бяха почерпени с 5 казана булгур, приготвен по стара Страхиловска рецепта. На фестивала са раздадени 36 златни медала, сребърни-24, бронзови-7 за 89 участия.Награда на Кмета на общ. Полски Тръмбеш, награда на Кмета на с. Страхилово, награда на Председателя на читалището,награда на журито, награда на публиката, гласът на фестивала и награда за най-малък и най-възрастен участник. Празникът завърши с концерт на Мария и Магдалена Филатови. И тук е мястото да благодарим на Кметът на селото ни, на Председателя на читалището, на самодейците и на жените от селото,които се включиха да направим празника хубав и запомнящ се. На 6 септември ФГ „Северняшка китка” достойно се представи в Общинския празник на художествената самодейност „ДА СЪХРАНИМ ТРАДИЦИИТЕ”.Взехме участие и в „Златна есен – 2023”гр. П.Тръмбеш. За пореден път погледите събра масата на Страхилово с различни кулинарни изкушения--плодове, зеленчуци, пити, баници,сладки, ястия,приготвени от сръчните ръце на самодейците при читалището.На 16 септември участвахме в V празник на ОРЕХА,ТИКВАТА И МЕДА в село Иванча. Участвахме на 23 септември на Фолклорен събор „ЦЕНОВО ПЕЕ И ТАНЦУВА”. Групата се завърнахме със златен медал и парична награда. Златен медал и за Кера Костова.На 14 октомври/Петков ден/ с тържествена Света литургия,водосвет и курбан беше отбелязан празника на Храм „Света Параскева”. На 01.11.2023г.-Ден на Народните Будители ! Чествахме 125 години от създаването на НЧ „Просвета”.

21.11.2023г. Празник на Християнското семейство-запознаване с видовете сватби. Не на последно място по важност е отбелязването на годишнини на бележити писатели-направа на литературни кътове. Украсихме фоайето на читалището и библиотеката за предстоящите празници.

20.12.2023г. – Игнажден-беседа с деца за традициите и обичаите през Коледните празници. Празнично тържество по случай Коледа и Нова година направихме заедно Кметство, Читалище и Пенсионерски клуб на 17.12.2023г. За всеки от присъстващите имаше парче баница с късмет-пожелание за Новата Година.Правим и седянка-раздумка, четене на вестници и списания. Всяко мероприятие е добре организирано-покана,сценарий, тематична беседа, музикални изпълнения за празничното настроение на присъстващите. През годината бяха организирани и проведени две екскурзии под мотото „Опознай родината”. Посещение на двореца в Равадиново и град Несебър. И втората с посещение на забележителности в град Котел и Сливен. В читалището празнуваме и рождените дни на всеки самодеец.

БИБЛИОТЕЧНА ДЕЙНОСТ

 Библиотечната дейност е формата, чрез която читалището реализира задачите си за разширяване и обогатяване на знанията и интереса към наука, изкуство и култура у местното население. В съзнанието си свързваме „Библиотека”с мястото, откъдето можем да си вземем и прочетем книга, да потърсим специализирана литература, да разгледаме вестници и списания. От 2011 година с помощта на техника предоставена по програма „Глобални библиотеки – България”, библиотеката ни се превърна в модерен и привлекателен център, с доста по-големи възможности, за подпомагане живота на хората от селото. Продължава предоставянето на пакет от услуги-компютри за потребление, безплатен интернет достъп и онлайн информация.

Читалищната библиотека разполага с 18 855 регистрирани единици библиотечен фонд. През изминалата година участвахме и за поредна година спечелихме от Министерството на Културата проект „Българските библиотеки – съвременни центрове за четене и информираност”-2023г. На стойност 1 229,95 лв. Обогатихме нашият библиотечен фонд с 81 книги. Доставени по проект са 75 книги от „Български регистри”-ООД и 6 получени като дарение от тях. Абонирани са 4 броя периодични издания. Общия брой на читателите е 73 . До 14 години са 6. Посещенията за дома 294 в читалня 116 и интернет посещения 47. През отчетния период са направени и много справки, като голяма част от тях са свързани с търсене чрез интернет.

 С работата си библиотечните служители дават своя принос за духовното обогатяване на населението. Изявите им заемат голям дял в културно-просветната дейност на читалището, отчетени в предишния раздел, включват честването на бележити дати и годишнини от Националния календар, даване на информация в различните области на познанието, работа с деца. Библиотеката при НЧ „Просвета 1898 – Страхилово” е вписана в публичния регистър на МК под № 1063 на основание чл.10 ал.1 от Закона на обществените библиотеки.

ХУДОЖЕСТВЕНО – ТВОРЧЕСКА ДЕЙНОСТ

 Финансирането на читалището е регламентирано в ЗНЧ и Устава на читалището. Съгласно чл. 21 от ЗНЧ основен източник за формиране бюджета на читалището е държавната субсидия за 1,5 бройка по утвърден стандарт от МК. Читалището набира собствени приходи от членския внос и наем земеделска земя. Изказваме благодарност на кмета на Общината Г-н Георги Чакъров и кмета на селото ни Г-н Николай Димитров за оказаната ни подкрепа.

Цялостната дейност на читалището, зависи от финансовите средства. Читалищната сграда е построена преди по-вече от 60 години и е добра, но изисква много средства за нейното поддържане.

 Дами и господа,

Това е отчета на нашето читалище за изминалата година.Това са искрите, които отиват в пламъка на огъня, който вече 125 години носи достойно своето име. Тук са корените, тук е бита и традицията,тук идват и хората, защото Читалището е извоювало името на авторитетен културен институт, готов да приеме предизвикателствата на новото време. То е „Храм запазил цялата красота и достойнство на нашия народ”! Чудесен дом на Културата, в който живеят науката, словото, песента и танците. Да си пожелаем да работим още по-добре и постигаме нови успехи!

 В заключение изказвам благодарност към членовете на Настоятелството и Проверителната комисия и към всички самодейци. На Кметството и на всички оказали помощ, за подпомагане дейността на читалището. Това са хората, които не спират да вярват и ни карат да вярваме в думите на Васил Друмев: „Един народ, който има съзнание, култура, писменост и наука, непременно ще има светла и трайна бъднина”!

Забележка: Отчетът на Настоятелството е приет на Общо-отчетно събрание на 11.03.2024г.

 Председател : М. Михов

 Секретар : ………………..

 /М.Минчева/